Versindaba Hierdie lewe Archives : Versindaba
Posts Tagged 'Hierdie lewe'
Andries Bezuidenhout. Die Louw-huis in Sutherland
Sutherland bly een van my gunstelingdorpe in die Karoo. 'n Belangrike rede hiervoor is seker Karel Schoeman se boek Hierdie lewe, 'n hartroerende roman wat dokumenteer hoe Afrikanerboere in die omgewing hul grond bekom het, hoe hulle hulself uit armoede uit opgewerk het en hoe hulle die landskap begin domineer het. Dit is seker een van die mees sensitiewe studies van koloniale, landelike patriargie. Die boek is 'n belangrike verwysingspunt in Marlene van Niekerk se Agaat.
In Sutherland bly ons gewoonlik op Nicol en Marina van der Merwe se plaas Blesfontein. Die plaas is op die Roggeveld se eskarp. As jy op die eskarpkant staan kan jy die Cederberge sien en onder jou die Tankwa-Karoo, of die Ceres-Karoo soos sommige mense dit hier noem.
Vir meer as drie eeue jaag die boere hier hul skape elke winter met die Oubergpas af na onder toe, sodat die skape nie van winterkoue en sneeu omkom nie. Soos meeste van die ander boere, het Nicol en Marina ook 'n plaas onder in die Tankwa-Karoo. Dis al hoe jy hier kan boer.
Karel Schoeman se bemoeienis met Sutherland se geskiedenis kom natuurlik van sy belangstelling in die wêreld van NP van Wyk Louw. Ons hou in Sutherland stil, sodat ek foto's kan neem van hoe die huis waar NP van Wyk Louw en WEG Louw grootgeword het vandag lyk.
Tags: Hierdie lewe, Karel Schoeman, Marlene van Niekerk, NP van Wyk Louw, Roggeveld, Sutherland
Andries Bezuidenhout. Prys vir "Hierdie lewe"
Baie geluk aan Karel Schoeman met die toekenning van die Prix-du-meilleur-livre-etranger, 'n Franse prys vir die beste buitelandse boek. Hierdie lewe het baie onlangs in Frans verskyn. Met die toekenning van die prys is hy in die geselskap van onder andere Orhan Pamuk, Philip Roth, Salman Rushdie, Gabriel Garcia Márquez en John Updike.